Trump internasionale beleid realistiesDonald Trump Foto: AP Photo/John Locher Indien ’n mens die hoofstroommedia in die VSA volg sal jy maklik oortuig word dat Donald Trump se voorgenome internasionale beleid sonder enige fokus is. Die waarheid is egter dat ’n duidelike internasionale beleid wat ou gewoontes ignoreer en uiters realisties na die ware kwessies van die tyd en na Amerika se rol in die wêreld kyk, besig is om binne die Trump-kamp te ontwikkel. Sedert die einde van die Tweede Wêreldoorlog was die VSA se groot stryd teen Kommunisme en die Sowjetunie die groot dryfveer agter Amerikaanse internasionale selfvertroue. President na president ,van Eisenhower tot Obama, het eers Kommuniste en ná die val van die Sowjetunie die Russe as vyand nommer een bly beskou ten einde die Amerikaners se drang na ’n gemeenskaplike vyand te bevredig. Rusland is egter lankal nie meer die grootste bedreiging vir die VSA nie. Ekonomies hou lande soos China, Indië en selfs Mexiko weens swak arbeidspraktyke en die manipulasie van hul geldeenhede baie groter bedreigings vir die VSA in. Op die terrein van veiligheid word die VSA baie meer deur Moslem-terrorisme en onwettige immigrasie as deur Rusland, Kuba en ander vyande uit die middel van die 20ste eeu bedreig. Trump se keuse van Rex Tillerson as minister van buitelandse sake is ’n duidelike sein oor hoe Trump internasionale verhoudinge gaan bedryf. Tillerson word as een van die briljantste bestuurders en internasionale ekonomiese strategiese denkers in die VSA bestempel. Met sy aanstelling is dit duidelik dat Trump ’n baie sterk fokus op ekonomiese aangeleenthede gaan hê. Die beskerming van Amerikaanse bedrywe, werkskepping en billike internasionale handel bly van Trump se sterkste fokusareas. Tillerson werk reeds vir dekades in die oliebedryf en het regoor die wêreld deur die bou van sterk verhoudinge, goeie onderhandelingsvermoëns en ’n goeie begrip van geopolitieke veranderinge, Exxon Mobil se posisie versterk en uitgebrei. Hy is die afgelope ruk sterk gekritiseer weens sy goeie verhouding met Wladimir Poetin van Rusland en ander Russiese politici en sakelui. Die realiteit is egter dat Tillerson se pragmatiese houding jeens Rusland heeltemal sin maak wanneer die ou politieke strategieë van die 20ste eeu begrawe word en daar met realisme na die uitdagings van die 21ste eeu gekyk word. Die Trump-kamp se aandrang op die vervanging van Rose Gottemoeller as adjunkhoof van die Noord Atlantiese Verdragsorganisasie is ook die afgelope tyd deur die media gekritiseer. Die realiteit is egter dat die VSA te veel geld onnodig op Navo bestee terwyl Navo ’n uiters beperkte bydrae tot Amerikaanse veiligheid lewer. Indien die VSA se internasionale beleid op die bevordering van sy eie ekonomiese en veiligheidsbelange en ook op ’n veiliger, billiker wêreld gefokus is, dan moet Amerika minder op kammabedreigings uit Rusland fokus en eerder immigrasie uit Moslem-lande en die Derde Wêreld beperk en aktief Moslem-terrorisme teenwerk. Konvensionele oorloë in die Midde-Ooste bied geen oplossing nie. Die herstel van bande tussen die VSA en die Midde-Ooste en die bevordering van billike ekonomiese geleenthede, in plaas van Amerikaanse imperialisme, is ’n veel beter oplossing. Trump se huidige internasionale beleid mag nog heelwat gate hê, maar lyk toenemend meer realisties as dié van onlangse Amerikaanse presidente.